በግብጽና ሱዳን መካከል የተፈጠረው አለመግባባት በሰከነ መንገድ በማየት ሊፈታ የሚችል ነው- አምባሳደር ተፈራ ሻውል
በግብጽና ሱዳን መካከል የተፈጠረው አለመግባባት የሁለቱ ሃገራት መሪዎች በሰከነ መንገድ በማየት ሊፈቱት የሚችሉት ጉዳይ እንደሆነ የምክክር፣ ጥናትና ትብብር ማዕከል ከፍተኛ አማካሪ አምባሳደር ተፈራ ሻውል ገለጹ፡፡በሁለቱ ሃገራት መካከል የተፈጠረው ውዝግብ  ሶስት ዋና ዋና ምክንያቶች እንዳለው አምባሳደር ተፈራ ጠቁመው የመጀመሪያው ምክንያት ለዘመናት የቆየና የድንበር ይገባኛል ጥያቄ ነው ብለዋል፡፡ውዝግቡን በማካረር ላይ የሚገኘውና ሌላኛው ምክንያት የውጭ ሃገራት ጣልቃ ገብነት ሲሆን ሳዑዲ አረቢያ፣ ቱርክ፣ ኳታር፣ ሩሲያና መሰል ሃገራት በቀይ ባህር አካባቢ ያለውን ሁኔታ በበላይነት ለመቆጣጠርና ለመከታተል የሚያደርጉት ሽኩቻ ጉዳዩን ሊያጦዙት እንደቻሉ ነው አምባሳደሩ ያስረዱት፡፡እንደ አምባሳደር  ተፈራ እይታ ሱዳን በታላቁ የህዳሴ ግድብ ላይ ፍትሃዊ አቋም መያዟ ግብጽ እንድታኮርፋት ምክንያት ስለሆነ አለመግባባቱን አባብብሶታል፡፡ይሁን እንጂ ውዝግቡ ቢካረርም የሁለቱ ሃገራት መሪዎች ጉዳዩን በሰከነ መንገድ ማየት ከቻሉ ችግሩን ሊፈቱት እንደሚችሉም ገልጸዋል፡፡ነገር ግን ጉዳዩ በዚህ መልኩ እየተካረረ ከሄደ ከሁለቱ ሃገራት ባሻገር የአፍሪካን ቀንድ ሰላምና መረጋጋት አደጋ ላይ የሚጥለውም ይሆና ብለዋል አምባሳደሩ፡፡በሌላ በኩል ግጽ ኤርትራን እንደመጠቀሚያ በማድረግ በአካባቢው ወጥረት ለማንገስ የምታደርገው ሩጫ ተቀባይነት እንደሌሌውም አስምረውበታል፡፡ሰሞኑን የኤርትራው ፕሬዚዳንት ወደ ግብጽ ሄደው በዚህ ጉዳይ መምከራቸው ርካሽ ተወዳጅነትን ለማትረፍ እንጂ የሚያስገኘው ፋይዳም ሆነ የሚየስከትለው ችግር እንደሌለው አስረድተዋል፡፡ይህንን የፕሬዚዳንት ኢሳያስ ድርጊት በኤርትራ ህዝብ ዘንድ ያላቸውን ተቀባይት የሚያሳጣቸው ከመሆኑም በላይ የማይሞከር ሲሉ ገልጸውታል፡፡ይህንን ጉዳይ ኢትዮጲያ በቅርበት መከታተሏ ለራሷም ሆነ ለቀጣናው ሰላም ወሳኝነት እንዳለውም አምባሳደሩ ጠቁመዋል፡፡ከዚህ ይልቅ ግን ኢትዮጰያ የውስጥ ችግሮቿን እየፈታች ከሄደች የውጭ ሃይሎች ችግር ሊሆኑባት እንደማይችሉም አብራርተዋል፡፡የተዘጋጀው -በታደሰ ዳኛቸው